Cal'est custa Segnora

                   1.
Cal'est custa Segnora
Simile a s'aurora
Ch'arzat in Chelu in carru triunfante?

                   2.
Est de su Babbu Eternu
S'unica fizza electa,
Concepta senza mancia originale
Pro smaccu de s'inferru;
Senza neu concepta
Centra su serpe barbaru infernale,
Est sa pius perfecta;
Virgine pura et necta
Pro unione divinale,
De su Spiritu Sanctu isposa amante.

                   3.
Virgine pura et bella
Dae tottus connoschida,
Chi subta de sos pes portat sa luna,
Coronada de istellas,
De fiores guarnessida;
Pro sos fizzos de Adam dicia, et fortuna;
Su serpente attrividu,
Chi trunchesit sa vida
De Adam e de Eva in una
Li stat subta sos pes mortu, et tremante!

                   4.
Tottu sas Gerarchias
Dae su Chelu intonant
Pienas 'e meraviglias, et ispantu;
Chelu e terra resonant,
Narant sas allegrias:
Fizzos d'Eva lassade su piantu.
Oe sas tres personas
Formana tres coronas
Pro coronare Maria,
E non sun fiores de sa Terra errante.

                    5.
Una de Onnipotenzia,
Ch'est corona immortale,
Deus Babbu li donat in onore;
Atera de Sapienzia
Su fizzu celestiale;
Ei sa terza corona est de Amore,
Meighina totale
Subra de donzi male,
Pro chi su peccadore
Incontret a Maria a dogni istante.

                   6.
Cust'est cudda Femmina,
Chi dadu hat a cumbatter
A Lusbet, et a tottu s'Acheronte;
De Chelu e Terra Reina,
Custa est, et no ater,
Chi l'hat postu su pe' subra su fronte:
Su virginale latte
Chi su mundu riscatte,
In su Calvariu Monte,
Hat dadu Figgia et Mamma a Deus infante!

                   7.
Cando dae su niente
Su mundu formaiat
Cum sas divinas boghes soberanas,
Su Deus Onnipotente
Cum d'unu solu «Fiat»
Crêsit chelos, mares et funtanas;
Maria fit presente
Et in tottu assistente;
Si canto cosa humana
S'iscurtet de David s'arpa sonante.